**Dražen Petrović** (22. oktoober 1964 – 7. juuni 1993) oli Horvaatia ja Jugoslaavia elukutseline korvpallur, keda peetakse üheks aegade parimaks Euroopa mängijaks ning Euroopast pärit korvpallurite NBA-sse siirdumise üheks teerajajaks.

Jugoslaavia ja Horvaatia koondisega hulgaliselt tiitlivõistluste medaleid võitnud Petrović valiti postuumselt 2002. aastal Naismithi ja 2007. aastal FIBA kuulsuste halli.

Karjäär
-------

### Horvaatia

13-aastaselt kodulinnaklubi Šibenka noortemeeskonnas mängima hakanud Petrović jõudis juba 15-aastaselt klubi esindusmeeskonda. Ta viskas Jugoslaavia meistriliigas 1979/80. hooajal keskmiselt 0,8 punkti, 1980/81. hooajal 2 punkti, 1981/82. hooajal 16,3 punkti ja 1982/83. hooajal 24,5 punkti mängus.

Pärast aastast kohustuslikku teenistust Jugoslaavia sõjaväes siirdus Petrović aastateks 1984–1988 Zagrebi Cibonasse, kellega tuli Jugoslaavia meistriks ja karikavõitjaks ning Euroliiga võitjaks. Jugoslaavia liigas viskas ta 1984/85. hooajal keskmiselt 32,5 punkti, 1985/86. hooajal 41,4 punkti, 1986/87. hooajal 37,3 ja 1987/88. hooajal 35,8 punkti mängus.

5. oktoobril 1985 viskas Petrović 158 : 77 võidumängus Ljubljana Olimpija vastu 112 punkti (kahepunktivisked 30/40, kolmepunktivisked 10/20, vabavisked 22/22), neist 67 esimesel poolajal. Jugoslaavia meistriliiga eelmine rekord oli Radivoj Koraći visatud 74 punkti.

Vlade Divac ja Dražen Petrović (paremal) 1990. aastal Jugoslaavia koondises
### Hispaania

Hooajaks 1988/89 siirdus Petrović Hispaania kõrgliigaklubisse Madridi Reali, kellega võitis Hispaania ja Saporta karika, kuid kaotas kohalike meistrivõistluste finaalis Barcelonale. Keskmiselt 28 punktiga mängus oli ta Hispaania meistriliiga parim skooritegija.

### NBA

Portland Trail Blazers omandas Petrovići mängijaõigused 1986. aasta NBA *draft*'i 60. valikuga, kuid Petrović jätkas esialgu karjääri Euroopas ja siirdus USA-sse 1989. aastal. Esimesed poolteist hooaega mängis ta Trail Blazersis, kus viskas vahetusmängijana keskmiselt 11,6 minutiga 7 punkti mängus.

23. jaanuaril 1991 New Jersey Netsiga liitunud Petrović teenis uues klubis rohkem mänguaega ning viskas hooajal 1990/91 Netsi eest 43 mängus keskmiselt 12,6 punkti.

Järgmiseks, 1991/92. hooajaks murdis ta algviisikusse, tegi kaasa kõik 82 mängu ning tõi keskmiselt ligi 37 minutiga 20,6 punkti, 3,1 lauapalli, 3,1 resultatiivset söötu ja 1,3 vaheltlõiget mängus. Petrovići viimaseks jäänud, 1992/93. hooajal jäi tema arvele keskmiselt 22,3 punkti, 2,7 lauapalli, 3,5 tulemuslikku söötu ja 1,3 vaheltlõiget mängus.

### Rahvuskoondis

Petrović võitis Jugoslaavia korvpallikoondisega olümpiamängudel 1984. aastal pronksi ja 1988. aastal hõbeda, maailmameistrivõistlustel 1986. aastal pronksi ja 1990. aastal kulla ning Euroopa meistrivõistlustel 1987. aastal pronksi ning 1989. aastal kulla.

Horvaatia koondisega võitis ta 1992. aasta olümpiamängudel hõbemedali.

Saavutused
----------

* NBA sümboolne kolmas viisik (1993)
* 2-kordne Euroliiga võitja (1985, 1986)
* 4-kordne Euroopa parima mängija Euroscar (1986, 1989, 1992, 1993)
* 2-kordne Euroopa parim mängija Mr. Europa (1986, 1993)
* 2-kordne FIBA Saporta karika võitja (1987, 1989)
* Hispaania karika võitja (1989)
* Jugoslaavia meister (1985) ja 3-kordne karikavõitja (1985, 1986, 1988)
* Maailmameistrivõistluste kõige väärtuslikum mängija (1986)
* Euroopa meistrivõistluste kõige väärtuslikum mängija (1989)
* Jugoslaavia parim atleet (1985) ja sportlane (1985)
* Horvaatia parim sportlane (1985, 1986)
* Valitud FIBA 50 parima mängija sekka (1991)
* Olümpiaorden (1993)
* Naismithi nimeline kuulsuste hall (2002)
* FIBA kuulsuste halli liige (2007)

Surm
----

Petrović hukkus autoõnnetuses vihmamärjal kiirteel Ingolstadti lähistel, kui oli koduteel 1993. aasta Euroopa meistrivõistluste valikturniirilt Poolast. Volkswagen Golfi kõrvalistmel maganud kinnitamata turvavööga Petrovići surm oli silmapilkne, kaks autos viibinud naisterahvast said vigastada, ent jäid ellu.

Viited
------

1. ↑  Dražen Petrović Voted Best European Basketballer in History CroatiaWeek, 18.09.2013.
2. ↑  The Legacy of Drazen Petrovic Lives on in a Generation of Euro Ballers ESPN, 10.07.2012.
3. ↑  The Naismith Memorial Basketball Hall of Fame – Dražen Petrović Naismith Memorial Basketball Hall of Fame, 2002.
4. ↑  FIBA Hall of Famers – Dražen Petrović FIBA, 01.03.2007.
5. ↑  When Drazen Petrovic Scored 112 Points In One Game OpenCourt-Basketball, 09.10.2019.
6. ↑  Päev spordiajaloos. 7. juuni Eesti Päevaleht, 07.06.2009.
7. ↑  Kobe Bryanti tragöödia valguses. Tippsportlased, kes surid õhu- või liiklusõnnetuses Postimees, 04.02.2020.

Välislingid
-----------

* Dražen Petrović – NBA.com
* Dražen Petrović – Basketball-Reference.com